ORDE do 8 de maio de 2007 pola que se establecen as bases reguladoras  e a convocatoria pública  para a concesión de subvencións para producións ou coproducións audiovisuais en lingua galega.
CONSELLERÍA DE CULTURA E DEPORTE — III. OUTRAS DISPOSICIÓNS — 14/05/2007

A Consellería de Cultura e Deporte, no exercicio das súas competencias de fomento e promoción nos diversos ámbitos da cultura en Galicia, é consciente da importancia decisiva do sector audiovisual para a diversidade cultural e o desenvolvemento económico da Comunidade Autónoma de Galicia. A Lei 6/1999, do 1 de setembro, do audiovisual de Galicia considera o sector audiovisual como estratéxico, e sinala a necesidade de que se establezan instrumentos para o fomento das actividades profesionais do audiovisual, como estas subvencións dirixidas ao fomento da produción de proxectos audiovisuais en lingua galega.
Mediante a presente orde, a Consellería de Cultura e Deporte establece as bases reguladoras e a convocatoria pública para a concesión de subvencións para a produción audiovisual en lingua galega, co fin de fomentar o desenvolvemento das industrias culturais na nosa comunidade autónoma, e de contribuír ao cumprimento das tarefas que a Lei do audiovisual lle atribúe ao sector na normalización da lingua galega. Por todo isto,
DISPOÑO:
Artigo 1º.-Obxecto e partida orzamentaria.
Por esta orde establécense as bases reguladoras das subvencións para a produción audiovisual e convócanse subvencións, en réxime de concorrencia competitiva, para apoiar producións ou coproducións audiovisuais en lingua galega. Para tal fin, destínanse 3.900.000 euros dos que 1.100.000 corresponden á anualidade de 2007, 1.400.000 á anualidade de 2008 e 1.400.000 á de 2009, que se financiarán con cargo á aplicación 12. 02 432C.770 0 dos orzamentos xerais da Comunidade Autónoma de Galicia. No caso de que se solicite axuda plurianual para as anualidades referidas, farase constar expresamente na solicitude. A dotación máxima poderá ser ampliada en función das dispoñibilidades orzamentarias.
Artigo 2º.-Tipos de proxectos.
Poderán ser obxecto de subvencións da Consellería de Cultura e Deporte os seguintes tipos de proxectos:
1. Longametraxes cinematográficas. Enténdese por longametraxe unha produción cinematográfica de duración superior a sesenta minutos e recóllense as seguintes modalidades:
a) Longametraxes de ficción ou documental.
b) Longametraxes de ficción guionizadas e dirixidas por galegos/as ou residentes en Galicia, que sexan ópera prima ou segunda longametraxe e cun custo de realización inferior a 1.200.000 euros.
c) Longametraxes de animación.
2. Películas para TV.
3. Longametraxes documentais. Enténdese por longametraxes documentais as producións audiovisuais de máis de cincuenta minutos de duración que aborden calquera aspecto da realidade sen empregar como principal instrumento a ficción, segundo as seguintes modalidades:
a) Documental de creación: documentais onde se manifesta creativamente unha mirada sobre a realidade.
b) Documentais de difusión cultural: sobre temas vencellados coa cultura galega, a memoria histórica, e o patrimonio histórico ou etnográfico de Galicia.
4. Capítulos piloto de series de animación.
5. Longametraxes en soporte dixital. Producións audiovisuais gravadas en soporte dixital de duración superior a sesenta minutos de baixo orzamento, decidido contido artístico e cultural e que polas súas especiais características se consideren de difícil financiamento. A esta modalidade poderán presentarse tanto empresas produtoras como creadores/as individuais.
Só poderán presentarse dous proxectos por produtora segundo a modalidade e tres en toda a convocatoria.
Artigo 3º.-Modelos de produción.
Os proxectos audiovisuais susceptibles de seren subvencionados clasificaranse segundo dous modelos de produción:
3.1. Producións ou coproduccións maioritarias galegas.
Establécense dúas vías para acadar a cualificación de produción ou coprodución maioritaria galega (anexo III).
A. Se a lingua orixinal de rodaxe/gravación é galega. Unha produción ou coprodución maioritaria galega defínese pola presenza de capital principal, entendido como a porcentaxe maioritaria de participación no financiamento da coprodución e pola rodaxe da versión orixinal en lingua galega. Para os efectos de cómputo considérase por capital principal galego as achegas financeiras dos produtores ou coprodutores galegos con recursos propios, con recursos alleos reintegrables ou obtidos pola cesión de dereitos de explotación da obra audiovisual dentro ou fóra de Galicia.
B. Se a lingua orixinal de rodaxe/gravación non é a galega. Tamén se pode acadar a cualificación de produción ou coprodución maioritaria galega pola presenza de capital principal galego (segundo se describe na alínea A) e polo cumprimento de criterios proporcionais de participación de responsables de equipos técnico-artísticos e empresas de servizos na produción, reflectidos no formulario do anexo III, de maneira que se obteñan as seguintes porcentaxes mínimas.
Ver referencia pdf "09200D009P049.PDF"
3.2. Coproducións minoritarias galegas.
Por coproducións minoritarias galegas enténdense os proxectos audiovisuais cunha participación minoritaria de capital galego superior ao 10% do orzamento da produción ou aqueles proxectos que non acaden as porcentaxes de participación de equipos técnico-artísticos e empresas de servizos sinalados no artigo 3º.1. Non obstante, para acadar subvencións da Consellería de Cultura e Deporte será preceptiva a utilización de equipos técnicos-artísticos e empresas de servizos de xeito proporcional á participación galega no orzamento de produción, segundo o formulario do anexo III.
En todos os proxectos que supoñan coprodución, deberá achegarse unha copia compulsada do contrato de coprodución, para os efectos de documentar as porcentaxes de participación. Caso de estas non constaren nel, deberá presentarse unha declaración xurada por parte da empresa beneficiaria onde consten as achegas de cada coprodutor e a súa cuantificación.
Artigo 4º.-Beneficiarios/as.
1. Poderán optar a estas subvencións todas as persoas físicas ou xurídicas inscritas como produtoras audiovisuais independentes, legalmente constituídas como tales que teñan, no momento do pagamento da axuda, a sede efectiva da súa actividade ou algún centro de traballo na Comunidade Autónoma de Galicia, e estean inscritas no Rexistro de Empresas do Sector Audiovisual de Galicia ou, mentres este non se constitúa, no Rexistro de Empresas do Instituto de Cinematografía e Artes Audiovisuais do Ministerio de Cultura (ICAA).
Por produtor audiovisual independente enténdese, para os efectos desta convocatoria, toda persoa física ou xurídica privada que non sexa obxecto de influencia dominante por parte das entidades de radiodifusión televisiva por razóns de propiedade, participación financeira ou das normas que regulan a súa actividade empresarial. Entenderase que existe influencia dominante nos supostos previstos no artigo 3 da Lei 25/1994 de incorporación ao ordenamento xurídico español da Directiva 89/522CEE sobre a coordinación de disposicións legais, regulamentarias e administrativas dos estados membros relativas ao exercicio de actividades de radiodifusión televisiva.
2. No caso da modalidade de longametraxes en soporte dixital os beneficiarios poden ser creadores individuais galegos ou residentes en Galicia con certificado de empadroamento nos dous anos anteriores á data de publicación da presente orde no DOG. Os creadores individuais, no caso de ser beneficiarios dunha axuda para esta modalidade, estarán obrigados a acadar a colaboración dunha produtora para que a subvención sexa efectiva nun prazo non superior aos 30 días, unha vez notificada a concesión.
Artigo 5º.-Motivos de exclusión.
Non poderán acceder ás subvencións os/as solicitantes que se encontren afectados/as por algunha das circunstancias previstas no artigo 13 da Lei 38/2003, do 17 de novembro, xeral de subvencións.
Quedan excluídos aqueles/as solicitantes que, tendo sido beneficiarios/as dalgunha outra subvención da Consellería de Cultura e Deporte durante o ano 2006, incumprisen as bases ou a finalidade establecidas na convocatoria.
Artigo 6º.-Presentación de solicitudes e documentación.
1. As solicitudes faranse mediante instancia dirixida á Conselleira de Cultura e Deporte, segundo o modelo que figura como anexo I desta orde, e presentaranse no rexistro xeral da Consellería de Cultura e Deporte ou nos rexistros das delegacións provinciais, sen prexuízo dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes presentadas por produtoras irán acompañadas da seguinte documentación
2.1. Documentación administrativa:
a) Copia compulsada do DNI do/a representante ou solicitante.
b) Copia compulsada do documento público do poder notarial, co que actúa o/a representante, debidamente inscrito no Rexistro Mercantil.
c) Copia compulsada do documento público da constitución legal da empresa e inscrición no Rexistro Mercantil na Comunidade galega.
d) Copia compulsada da tarxeta de identificación fiscal.
e) Copia compulsada de certificado de inscrición no Rexistro de Empresas do Sector Audiovisual de Galicia ou no Rexistro de Empresas do Instituto de Cinematografía e Artes Audiovisuais (ICAA).
f) Copia compulsada do documento acreditativo de estar ao día no pagamento do imposto de actividades económicas ou acreditación da exención do pagamento do citado imposto.
g) Documentación compulsada e acreditativa de que o proxecto é obra orixinal e/ou de posuír os dereitos suficientes do guión, obra literaria ou calquera outro medio que requira a obtención de dereitos ou opción de compra sobre eles.
h) Declaración de solicitudes efectuadas ou subvencións concedidas para o mesmo proxecto das distintas administracións públicas ou doutros entes públicos ou privados, nacionais ou internacionais.
i) Declaración responsable de ser empresa de produción independente e ter sede permanente en Galicia conforme o establecido no artigo 3º da presente orde.
j) De xeito voluntario, o/a solicitante poderá facer unha prelación para os proxectos e solicitudes presentados a esta convocatoria.
Aqueloutras produtoras que, na anualidades do 2006 solicitasen axudas á Consellería de Cultura e Deporte poderán presentar unha declaración responsable de que se manteñen invariables as circunstancias que se refiren os documentos sinalados como a), b), c), d), e mais e) deste artigo que constan en poder da Consellería de Cultura e Deporte considerándose presentada.
2.2. Ademais da documentación anterior, achegaranse seis exemplares encadernados coa seguinte documentación técnica:
a) Memoria explicativa do proxecto cunha extensión mínima de dez páxinas.
b) Sinopse argumental cunha extensión máxima de cinco páxinas.
c) Guión definitivo da produción. No caso dos proxectos de longametraxe documental, estrutura desenvolvida.
d) Historial creativo, profesional, e financeiro da empresa produtora.
e) Relación dos membros do equipo técnico-artístico acreditado con cartas de interese.
f) Modelo de produción: produción ou coprodución maioritaria galega ou coprodución minoritaria. Achegaranse conxuntamente co proxecto, xustificación documental do capital galego comprometido e os formularios cubertos referido ao equipo técnico artístico e as circunstancias do proceso de produción (segundo o anexo III).
g) Plano de produción con inclusión do cronograma de preprodución, produción e posprodución.
h) Orzamento definitivo segundo os modelos oficiais do Ministerio de Cultura.
i) Plan de financiamento, con expresión das contribucións doutras entidades, organismos ou institucións e documentalmente acreditado: acordos de coprodución ou prevendas con empresas titulares da explotación de canles ou cartas de compromiso, no seu defecto, que inclúan a porcentaxe e o importe das súas participacións.
j) No caso de solicitude de subvención plurianual, calendario desagregado do gasto para a execución indicando a parte executable cada ano.
k) Declaración especificando cal será a lingua orixinal de rodaxe/gravación.
l) Certificación de que o proxecto tivo unha subvención para a escrita de guión ou desenvolvemento de proxecto en anteriores convocatorias da Consellería de Cultura e Deporte.
ll) Calquera outra documentación que o/a solicitante considere pertinente para a mellor defensa do proxecto.
3. Documentación para a modalidade longametraxe en soporte dixital presentada por autores individuais: (1 copia para as alíneas a) e b), e 6 copias encadernadas da documentación restante):
a) Instancia dirixida á conselleira de Cultura e Deporte segundo o anexo I.
b) Copia compulsada do DNI do solicitante e certificado de empadroamento.
c) Unha memoria dun máximo de dez páxinas onde se describe a obra que se pretende crear, xustificando o seu carácter experimental ou innovador.
d) Unha presentación audiovisual en soporte dixital (cd, cd-rom), dun máximo de cinco minutos, a modo de avance do proxecto.
e) Calendario do proxecto e plano de produción.
f) Orzamento con expresión das contribucións doutras entidades, organismos ou institucións.
g) Historial creativo e profesional, do solicitante e do equipo técnico-artístico.
h) No caso de solicitude de subvención plurianual, calendario desagregado do gasto para a execución indicando a parte executable cada ano.
i) Declaración que especifique a lingua orixinal de rodaxe/gravación.
j) Calquera outra documentación que o/a solicitante coide pertinente para a mellor defensa do proxecto.
4. Ao abeiro do establecido no artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación da solicitude polo interesado comportará a autorización á Dirección Xeral de Creación e Difusión Cultural para solicitar as certificacións de non ter débedas coa Administración pública da Comunidade Autónoma, así como de estar ao día no cumprimento das obrigas tributarias e coa Seguridade Social, para as axudas que superen o importe de 1.500 euros. Estes requisitos deberán acreditarse, de ser o caso, antes de efectuar a proposta de resolución, así como da tramitación dos pagamentos, ao abeiro do disposto no artigo 78 do Decreto lexislativo 1/1999, do 7 de outubro, punto 4.c) e 8 derradeiro parágrafo, respectivamente. Non obstante, se por razóns técnicas ou doutra índole, estes certificados non puidesen ser obtidos polo órgano xestor, poderán serlle requiridos ao interesado/a.
Artigo 7º.-Prazo de presentación e tramitación de solicitudes.
1. As solicitudes deberán presentarse, segundo os modelos que figuran no anexo I, no prazo dun mes a partir do día seguinte á publicación desta orde no Diario Oficial de Galicia.
2. A Dirección Xeral de Creación e Difusión Cultural da Consellería de Cultura e Deporte tramitará as solicitudes e instruirá os procedementos necesarios para a concesión da subvención.
Artigo 8º.-Comisión de expertos/as.
Para a avaliación dos proxectos presentados constituirase un comité de expertos/as independentes, nomeados pola conselleira de Cultura e Deporte.
O comité de avaliación estará presidido polo director xeral de Creación e Difusión Cultural, ou a persoa en quen delegue. Estará formado por catro vocais, profesionais de recoñecido prestixio nas diferentes áreas e funcións da industria audiovisual. Actuará como secretario/a, un/ha funcionario/a da Consellería de Cultura e Deporte, con voz e sen voto. Os membros da comisión de expertos/as declararán por escrito non ter relación cos/coas solicitantes ou, se é o caso, cos partícipes das persoas xurídicas solicitantes na correspondente convocatoria anual.
As decisións do comité de expertos/as terán carácter vinculante e asignará cantidades específicas para cada proxecto en función das súas características e posibilidades de financiamento. A comisión de expertos elevará a proposta de resolución, debidamente motivada, á conselleira de Cultura e Deporte, quen resolverá, poñendo fin á vía administrativa.
Artigo 9º.-Criterios de valoración.
A proposta de resolución elaborarase tendo en conta os seguintes aspectos:
a) A calidade, creatividade e orixinalidade do proxecto. 20 puntos.
b) A contribución ao desenvolvemento das industrias culturais de Galicia ou universos simbólicos propios. 10 puntos.
c) Grao de elaboración e desenvolvemento do proxecto; adecuación e coherencia do orzamento co proxecto presentado, 10 puntos.
d) Que o proxecto obtivese subvención ao desenvolvemento ou á escrita de guión en anteriores convocatorias de axudas ao audiovisual en Galicia. 10 puntos.
e) A viabilidade do proxecto (cobertura acreditada do financiamento, distribución, plano de comercialización e amortización, etc.). 15 puntos.
f) A porcentaxe de participación de responsables de equipos técnicos-artísticos ou empresas de servizos galegas e a contribución ao fomento do emprego no sector audiovisual en Galicia segundo o anexo III. 20 puntos.
g) Historial creativo e potencial da produtora para levar adiante o proxecto. 10 puntos.
h) Historial do equipo técnico-artístico principal. 10 puntos.
Artigo 10º.-Contías subvencionables e resolución.
1. Considérase investimento subvencionable imputable ao proxecto, o denominado custo de realización ou custo de negativo, que estará integrado pola suma dos gastos necesarios para a produción, ata a obtención da primeira copia estándar, excluídos impostos, gardando proporcionalidade coa cota total de coprodución dos coproductores galegos.
2. En ningún caso o importe das subvencións concedidas poderá ser de tal contía que, illadamente ou en concorrencia coas concedidas a través doutras administracións públicas ou doutros entes públicos ou privados, nacionais ou internacionais, supere o 50% do custo do investimento subvencionable.
A subvención pode acadar, con caracter xeral un tope máximo en función da excepcionalidade do proxecto e as porcentaxes do importe subvencionable que se relacionan a continuación:
a) Proxectos de produción ou coprodución maioritaria galega.
1. Longametraxes cinematográficas:
1.1. Longametraxe cinematográficas de ficción ou documental: ata o vinte por cento do importe subvencionable cun máximo de 300.000 euros.
1.2. Opera prima ou segunda longametraxe: ata o trinta por cento do importe subvencionable cun máximo de 325.000 euros.
1.3. Longametraxe de animación: ata o vinte por cento do importe subvencionable, cun máximo de 400.000 euros.
2. Películas para TV: ata o vinte por cento do importe subvencionable cun máximo de 150.000 euros.
A gravación-rodaxe de películas de TV ou longametraxes cinematográficas gravadas en lingua orixinal en galego terán unha axuda complementaria de 20.000 euros.
3. Longametraxes documentais.
3.1. Documentais de creación: ata o trinta por cento do importe subvencionable cun máximo de 50.000 euros.
3.2 Documentais de difusión cultural: ata o trinta por cento do importe subvencionable cun máximo de 50.000 euros.
4. Capítulos piloto de series de animación: ata o trinta por cento do importe subvencionable cun máximo de 50.000 euros.
5. Longametraxe en soporte dixital: ata o corenta por cento do importe subvencionable cun máximo de 80.000 euros.
b) Proxectos de coprodución minoritaria galega.
Todos os proxectos de coprodución minoritaria poden acadar ata o 20% do investimento subvencionable cun máximo de 200.000 euros. Na atribución de recursos ás coproducións minoritarias terase en conta a proporcionalidade efectiva da participación de profesionais e empresas de servizos de Galicia coa achega de capital galego na produción, podendo variar o tope máximo en función do interese estratéxico e a relevancia do proxecto para o desenvolvemento da industria audiovisual galega.
3. Para os efectos establecidos no artigo 42.2º da Lei 30/1992, do 26 de novembro, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes aos proxectos especificados nesta orde será de tres meses, contados a partir do día seguinte ao da publicación desta convocatoria. De non notificarse resolución favorable neste prazo, entenderase desestimada a petición correspondente, podendo interpoñer no prazo dun mes, con carácter potestativo, recurso de reposición perante a Conselleira de Cultura e Deporte, previo ao recurso contencioso-administrativo ante o órgano xurisdicional competente, na forma e no prazo previsto no artigo 46 da Lei 29/1998, do 13 de xullo, reguladora da xurisdición contencioso-administrativa.
Artigo 11º.-Prazo de aceptación.
1. Notificada a resolución de subvención, os/as beneficiarios/as deberán manifestar por escrito a súa aceptación, comprometéndose a executar os proxectos subvencionados no prazo e condicións establecidas. Para a aceptación deberá empregar o modelo que figura como anexo II desta orde.
2. Así mesmo os beneficiarios deberán enviar unha ficha de proxecto debidamente cuberta para a súa publicación na web da Axencia Audiovisual Galega segundo o anexo IV.
3. De non recibirse a aceptación no prazo de dez días naturais a partir da notificación, entenderase que o/a beneficiario/a renuncia á subvención concedida e procederase, sen máis trámite, ao arquivo do expediente.
4. Os beneficiarios individuais da modalidade longametraxe en soporte dixital, disporán dun prazo de trinta días máis para achegar un documento-contrato cunha empresa produtora responsable da produción.
Artigo 12º.-Pagamento da subvención.
1. Subvencións anuais.
A) O corenta por cento da subvención poderase facer efectiva a partir da notificación e aceptación da concesión. Para recibir o primeiro libramento deberá presentarse:
a) Petición de libramento.
b) Declaración asinada do conxunto de subvencións obtidas e/ou solicitadas para o mesmo proxecto en calquera outra Administración, organismo ou ente público ou privado.
c) Certificación orixinal expedida pola entidade bancaria da titularidade da conta onde se debe realizar o pagamento, en que conste: ordinal bancario, código de banco, código da sucursal e código da conta corrente.
B) Ata o 60% restante farase efectiva á finalización da obra audiovisual e tras cumprir os requisitos enumerados no artigo 14º coa data límite do 30 de novembro do 2007.
2. Subvencións plurianuais.
A) O corenta por cento da subvención poderase facer efectiva a partir da notificación e aceptación da concesión, que nunca poderá superar a cantidade asignada para cada anualidade. Para recibir o libramento deberá presentarse:
a) Petición de libramento.
b) Declaración asinada do conxunto de subvencións obtidas e/ou solicitadas para o mesmo proxecto en calquera outra Administración, organismo ou ente público ou privado.
c) Certificación orixinal expedida pola entidade bancaria da titularidade da conta onde se debe realizar o pagamento, en que conste: ordinal bancario, código de banco, código da sucursal e código da conta corrente.
B) Os importes correspondentes ás distintas anualidades faranse efectivas tras a presentación da memoria económica xustificativa do custo das actividades realizadas e correspondentes a anualidade, que conterá por duplicado:
a) Relación numerada e ordenada por capítulos de gastos que inclúan o número de documento, identificación do acredor, o importe, e a data de emisión, a suma parcial (folla por folla) e a suma do total da relación de gastos, excluído o IVE.
b) Facturas ou documentos, orixinais ou compulsados, de valor probatorio equivalente no tráfico xurídico mercantil e con eficacia administrativa, incorporados na mesma orde que na relación a que se fai referencia no parágrafo anterior, tendo de prazo ata o 30 de outubro de 2007 e 30 de outubro de 2008 respectivamente para cada anualidade.
C) O importe restante farase efectivo no momento de finalizar a obra audiovisual e tras cumprir os requisitos erumerados no artigo 14º, remitindo a documentación requerida á Consellería de Cultura e deporte con anterioridade ao 30 de outubro de 2008 (bienal) ou 30 de outubro de 2009 (trienal).
D) En todo caso, poderán efectuarse pagamentos parciais nos termos previstos no artigo 16 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, tras a presentación dos contratos asinados do equipo técnico-artístico principal e da presentación de convenios ou contratos en prácticas de tres alumnos de centros de formación audiovisual galegos, con especificación do centro de procedencia e das tarefas que realizarán durante a produción.
3) Poderán acordarse pagamentos parciais a medida que o subvencionado xustifique os libramentos anteriores que nunca poderán superar o 80% do total da subvención concedida.
4) De conformidade co establecido no artigo 17 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, será obrigatoria a prestación de garantías para a expedición de anticipos que superen os 30.050,61 euros, así como de pagamentos parciais cando a contía da subvención exceda de 30.050,61 euros. A garantía deberá cubrir o importe dos anticipos, xunto cos xuros destes calculados ao tipo de xuro legal do diñeiro vixente no momento da concesión e polo prazo que medie entre a data da solicitude e como mínimo aquela en que se cumpran dous meses do remate do prazo de xustificación.
Artigo 13º.-Publicidade da subvención recibida.
1. A Dirección Xeral de Creación e Difusión Cultural publicará no taboleiro de anuncios dos servizos centrais da consellería unha relación que conteña os extremos indicados no artigo 78.8º do Decreto lexislativo 1/1999. Ademais, publicarase no Diario Oficial de Galicia a relación das subvencións concedidas que, individualmente consideradas, superen os 3.000 euros.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Cultura e Deporte publicará na súa páxina web oficial a relación de beneficiarios e o importe das axudas concedidas polo que a presentación da solicitude leva implícita a autorización para o tratamento dos datos dos beneficiarios e da súa publicación na citada páxina web.
3. Ademais, incluiranse nos rexistros de axudas, subvencións, convenios e de sancións, regulados no Decreto 132/2006, do 27 de xullo, os datos relevantes referidos ás axudas e subvencións recibidas, así como cas sancións impostas, segundo a autorización do solicitante que figura no punto 3 dos anexos desta orde.
Artigo 14º.-Obrigas do beneficiario/a.
Os beneficiarios destas axudas quedarán suxeitos ás obrigas recollidas no artigo 14 da Lei 38/2003, do 17 de novembro, xeral de subvencións, e no 78 da texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de novembro, e en particular ás seguintes:
1. As producións subvencionadas terán que axustarse fielmente aos trazos definitorios do proxecto presentado e quedarán obrigados a destinar os fondos percibidos para o obxecto concreto para o que foron concedidos. Calquera modificación esencial no proxecto ou no equipo técnico e artístico deberá ser notificada á Consellería de Cultura e Deporte quen adoptará as medidas que considere procedentes. Así mesmo a Consellería de Cultura e Deporte poderá realizar as oportunas comprobacións para o control da efectiva realización e a súa adecuación ao proxecto presentado.
2. Os beneficiarios/as deberán comunicarlle obrigatoriamente á Consellería de Cultura e Deporte a data de iniciación e finalización da rodaxe ou gravación da produción subvencionada nun prazo inferior aos quince días anteriores ou posteriores ás datas de referencia.
3. Nos equipos de produción das longametraxes cinematográficas e películas de TV as empresas produtoras estarán obrigadas a incorporar á gravación/rodaxe un mínimo de tres alumnos/as ou graduados/as en centros de estudos audiovisuais regrados ou universitarios de ensino audiovisual en réxime de prácticas nas áreas da produción audiovisual: dirección, son, fotografía, produción, posprodución ou dirección artística. Así mesmo, nos equipos de produción de documentais estarán obrigados a incorporar a un mínimo dun alumno
4. Nos títulos de crédito iniciais da produción deberá figurar en cartón único: Coa subvención da Consellería de Cultura e Deporte, segundo a normativa da imaxe corporativa da Xunta de Galicia. Así mesmo en todos os materiais de promoción, distribución e publicidade, farase constar que a produción foi subvencionada pola Consellería de Cultura e Deporte.
5. Entregar dúas copias, en versión galega, en perfecto estado no formato elixido na solicitude segundo as modalidades de produción:
a) Longametraxes cinematográficos: 35 mm e copia en DVD.
b) Documentais: Betacam dixital ou DVC PRO 50, segundo o proxecto e copia en DVD.
c) Películas para TV e capítulos piloto de series de animación: Betacan dixital e copia en DVD.
d) Longametraxes en soporte dixital. Betacam dixital ou DVC pro 50 e copia en DVD.
6. No caso das longametraxes cinematográficas e películas de TV: deberá acreditarse o custo final mediante unha auditoría, realizada por auditores inscritos no Rexistro Oficial de Auditores de Contas e efectuada conforme as normas de procedemento previstas na lexislación vixente en materia de auditorías. A xustificación do cumprimento das condicións impostas e a consecución dos obxectivos previstos no acto de concesións das subvencións revestirá a forma de conta xustificativa do gasto realizado. A rendición de conta xustificativa constitúe un acto obrigatorio do beneficiario na cal se debe incluír baixo responsabilidade do declarante, os xustificantes de gasto ou calquera documento con validez xurídica que permitan acreditar o cumprimento da subvención publica. A conta deberá incluír declaración das actividades realizadas que foron financiadas coa subvención e o seu custo, coa desagregación de cada un dos gastos incorridos. Esta auditoría deberá certificar ademais o grao de gasto
correspondente a traballos efectuados por persoas físicas ou xurídicas domiciliadas ou con sede permanente en Galicia. A acreditación realizarase conforme os termos establecidos no artigo 15º e segundo a Resolución do 5 de abril de 1999 sobre auditoría e custo das películas (BOE do 28 de abril).
7. No caso das longametraxes documentais, capítulos pilotos de series de animación e longametraxes en soporte dixital deberán presentar unha memoria económica xustificativa do custo das actividades realizadas, que conterá por duplicado:
a) Relación numerada e ordenada por capítulos de gastos que inclúan o número de documento, identificación do acredor, o importe, e a data de emisión, a suma parcial (folla por folla) e a suma do total da relación de gastos, excluído o IVE.
b) Facturas ou documentos, orixinais ou compulsados, de valor probatorio equivalente no tráfico xurídico mercantil e con eficacia administrativa, incorporados na mesma orde que na relación a que se fai referencia no parágrafo anterior.
8. Autorizar expresamente a Consellería de Cultura e Deporte para que utilice a produción subvencionada nas súas actividades de promoción.
9. De igual maneira, o/a beneficiario/a estará obrigado a facilitar toda a información que lle sexa requirida pola Consellería de Cultura e Deporte, a Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das subvencións.
Artigo 15º.-Información e control.
1. Os solicitantes e beneficiarios quedan sometidos ás actuacións de comprobación e control efectuadas polo órgano competente para resolver, así como ás de control financeiro desenvolvidas pola Intervención Xeral da Comunidade Autónoma, segundo o establecido no Decreto lexislativo 1/1999, do 7 de outubro, ou polo Consello de Contas segundo a súa normativa.
2. Así mesmo, deberanlle facilitar á Dirección Xeral de Creación e Difusión Cultural toda a información e documentación complementaria que esta considere precisa para a concesión ou aboamento do importe da subvención.
Artigo 16º.-Modificación ou perda da subvención.
A alteración substancial das condicións definitorias do proxecto consideradas para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais que non estivesen recollidas no plan de financiamento presentado en cumprimento do artigo 5º.3. desta orde, poderá dar lugar á modificación proporcional da subvención concedida.
Artigo 17º.-Reintegro.
Procederá o reintegro, total ou parcial da subvención concedida e dos xuros de mora que se teña dereito a percibir desde o momento do seu pagamento ata a data en que se acorde a procedencia do reintegro nos supostos de incumprimento das condicións establecidas para a súa concesión ou, se é o caso, os supostos previstos no artigo 78.10º do texto refundido da Lei de réxime financeiro e orzamentario de Galicia aprobado polo Decreto lexislativo 1/1999 do 7 de outubro e no artigo 19 do Decreto 287/2000, do 21 de novembro
Disposicións derradeiras
Primeira.-A concesión destas subvencións queda condicionada á autorización expresa ou por silencio positivo da Comisión Europea do réxime de axudas establecida nesta orde.
Segundo.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de maio de 2007.
Ánxela Bugallo Rodríguez
Conselleira de Cultura e Deporte
Ver referencia pdf "09200D009P049.PDF"
Ver referencia pdf "09200D009P049.PDF"
Ver referencia pdf "09200D009P049.PDF"
Ver referencia pdf "09200D009P049.PDF"
Ver referencia pdf "09200D009P049.PDF"
Ver referencia pdf "09200D009P049.PDF"
Ver referencia pdf "09200D010P062.PDF"